Shenzhou (Chinees: 神舟) is ’n ruimtetuig wat deur die Volksrepubliek China ontwerp is. Die naam word soms vertaal as "goddelike tuig" of "towerboot". Die ontwerp stem ooreen met dié van die Russiese Sojoes-ruimtetuig, maar dit is groter. Die eerste Shenzhou-tuig is op 19 November 1999 lanseer en die eerste bemande sending was op 15 Oktober 2003. In Maart 2005 is ’n asteroïde 8256 Shenzhou genoem ter ere van die ruimtetuig. China se eerste ruimteprogram is aanvanklik Projek 921-1 genoem, maar ná die eerste onbemande vlug is dit na Shenzhou verander. Nog drie onbemande vlugte, een met diere en ses bemande vlugte het gevolg. Shenzhou 1 (19 November 1999) – onbemande toetsvlug Shenzhou 2 (9 Januarie 2001) – met diere aan boord Shenzhou 3 (25 Maart 2002) – met ’n pop aan boord Shenzhou 4 (29 Desember 2002) – met ’n pop; verskeie wetenskapeksperimente uitgevoer Shenzhou 5 (15 Oktober 2003) – 14 omwentelings om die Aarde met Yang Liwei aan boord Shenzhou 6 (12 Oktober 2005) – sending van vyf dae met Fei Junlong en Nie Haisheng Shenzhou 7 (25 September 2008) – drie bemanningslede: Zhai Zhigang, Liu Boming en Jing Haipeng; twee lede loop in die ruimte Shenzhou 8 (31 Oktober 2011) – onbemande sending met twee poppe; koppel aan die ruimtelaboratorium Tiangong 1.